Euroopa Liidu Teataja L 333 , 20/12/2003 Lk 0049 - 0050



Nõukogu direktiiv 2003/117/EÜ, 5. detsember 2003, millega muudetakse direktiive 92/79/EMÜ ja 92/80/EMÜ, et lubada Prantsuse Vabariigil pikendada madalamate aktsiisimäärade kohaldamist Korsikal tarbimiseks ringlusse lubatud tubakatoodete suhtes EUROOPA LIIDU NÕUKOGU, võttes arvesse Euroopa Ühenduse asutamislepingut, eriti selle artiklit 93, võttes arvesse komisjoni ettepanekut, võttes arvesse Euroopa Parlamendi arvamust, [1] võttes arvesse Euroopa majandus- ja sotsiaalkomitee arvamust, [2] olles nõu pidanud regioonide komiteega, ning arvestades järgmist: (1) Nõukogu 19. oktoobri 1992. aasta direktiivi 92/79/EMÜ sigarettidelt makstavate maksude ühtlustamise kohta [3] ja nõukogu 19. oktoobri 1992. aasta direktiivi 92/80/EMÜ muudelt tubakatoodetelt peale sigarettide makstavate maksude ühtlustamise kohta [4] sätetega lubati Prantsusmaal kuni 31. detsembrini 2002 jätkata Korsikal müüdavate sigarettide ja tubakatoodete suhtes 31. detsembril 1997 kehtinud aktsiisimäärade kohaldamist. (2) Olles seisukohal, et Korsikal tubakatoodetele kohaldatavate maksude ühtlustamiseks mandril kohaldatavate maksudega on vaja rohkem aega, taotles Prantsusmaa oma 26. juuli 2000. aasta memorandumis Korsika eristaatuse tunnustamise kohta Euroopa Liidus asuva saarena ("Pour une reconnaissance de la spécificité insulaire de la Corse dans l'Union européenne") luba pikendada kuni 31. detsembrini 2009 teatavate maksueeskirjade kohaldamist, mis kalduvad kõrvale ühenduse tubakatoodete maksustamise nõuetest. (3) Tubakatoodetega seotud majandustegevus aitab säilitada majanduslikku ja sotsiaalset tasakaalu Korsikal. Nimelt on mainitud tegevus elatusvahendiks umbes 350 jaemüüjale, kes annavad tööd ligikaudu samale arvule palgatöötajatele. Üsna suur osa nendest jaemüügipunktidest asub hõredalt asustatud mägipiirkondades, olles seal kohalikeks teenusepakkujateks ning aidates seeläbi kaudselt vältida rahvastiku lahkumist piirkonnast. (4) Prantsusmaa mandriosal tubakale kohaldatavate maksueeskirjade viivitamatu ja täielik rakendamine pärsiks tubakatoodetega seotud majandustegevust Korsikal, mis praegu tagab eespool mainitud töökohad. (5) Vältimaks saare majandusliku ja sotsiaalse tasakaalu rikkumist, on seetõttu oluline ja põhjendatud lubada Prantsusmaal alates 1. jaanuarist 2003 kuni 31. detsembrini 2009 kohaldada erandina Korsikal tarbimiseks ringlusse lubatud sigarettidele ja muudele tubakatoodetele vastavast riiklikust määrast madalamat aktsiisimäära. (6) Kõnealuse erandi kehtivusaja lõpuks peavad Korsikal tarbimiseks ringlusse lubatud tubakatoodete suhtes kohaldatavad maksueeskirjad olema viidud täielikult kooskõlla Prantsusmaa mandriosal kehtivate eeskirjadega. Sellest olenemata tuleks vältida liiga järske muudatusi ning seetõttu peaks toimuma praeguse Korsikal kohaldatava sigarettide aktsiisimaksu vahetõus. (7) Et vältida siseturu sujuva toimimise kahjustamist, peaks sigarettide kogus, mille suhtes nimetatud erandit võib rakendada, piirduma aastakvoodiga 1200 tonni. (8) Direktiive 92/79/EMÜ ja 92/80/EMÜ tuleks vastavalt muuta, ON VASTU VÕTNUD KÄESOLEVA DIREKTIIVI: Artikkel 1 Direktiivi 92/79/EMÜ artikli 3 lõige 4 asendatakse järgmisega: "4. Erandina artiklist 2 võib Prantsuse Vabariik 1. jaanuarist 2003 kuni 31. detsembrini 2009 jätkata vähendatud aktsiisimäärade kohaldamist Korsikal tarbimiseks ringlusse lubatud sigarettidele. Kõnealust aktsiisimäära kohaldatakse üksnes 1200-tonnise aastakvoodi piires. 1. jaanuarist 2003 kuni 31. detsembrini 2007 peab vähendatud aktsiisimäär moodustama vähemalt 35 % Korsikal kõige nõutavama hinnaklassi sigarettide hinnast. 1. jaanuarist 2008 kuni 31. detsembrini 2009 peab vähendatud aktsiisimäär moodustama vähemalt 44 % Korsikal kõige nõutavama hinnaklassi sigarettide hinnast." Artikkel 2 Direktiivi 92/80/EMÜ artikli 3 lõige 4 asendatakse järgmisega: "4. Erandina artikli 3 lõikest 1 võib Prantsuse Vabariik 1. jaanuarist 2003 kuni 31. detsembrini 2009 jätkata vähendatud aktsiisimäärade kohaldamist Korsikal tarbimiseks ringlusse lubatud muudele tubakatoodetele peale sigarettide. Vähendatud aktsiisimäär on: a) sigaritel ja sigarillodel vähemalt 10 % jaemüügihinnast, mis sisaldab kõiki Korsikal kehtivaid makse; b) sigarettide keeramiseks mõeldud peenekslõigatud tubakal vähemalt 25 % jaemüügihinnast, mis sisaldab kõiki Korsikal kehtivaid makse; c) muul suitsetamistubakal vähemalt 22 % jaemüügihinnast, mis sisaldab kõiki Korsikal kehtivaid makse." Artikkel 3 Liikmesriigid jõustavad käesoleva direktiivi järgimiseks vajalikud õigusnormid enne 1. jaanuari 2004. Liikmesriigid teatavad nendest viivitamata komisjonile. Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Viitamise viisi näeb ette liikmesriik. Artikkel 4 Käesolev direktiiv jõustub Euroopa Liidu Teatajas avaldamise päeval. Artikkel 5 Käesolev direktiiv on adresseeritud liikmesriikidele. Brüssel, 5. detsember 2003 Nõukogu nimel eesistuja P. Lunardi [1] Arvamus on esitatud 21.10.2003 (Euroopa Ühenduste Teatajas veel avaldamata). [2] ELT C 234, 30.9.2003, lk 49. [3] EÜT L 316, 31.10.1992, lk 8; direktiivi on viimati muudetud direktiiviga 2002/10/EÜ (EÜT L 46, 16.2.2002, lk 26). [4] EÜT L 316, 31.10.1992, lk 10; direktiivi on viimati muudetud direktiiviga 2002/10/EÜ. --------------------------------------------------